**Унгария отвори границата си за български автобуси и леки автомобили**

Австрийско-унгарската граница беше отворена тази вечер в посока България, за да бъдат пропуснати автомобили и автобуси на наши сънародници и граждани на Румъния.

По информация на посолството ни в Будапеща заради голямия брой на превозните средства и извършваните проверки, придвижването става бавно.

30-километрова опашка се образува на вход от Австрия към Унгария, след като страната затвори границите си за пътници като мярка срещу разпространението на коронавируса.

Екатерина Захариева два пъти разговаря с унгарския си колега Петер Сиярто – на 16 и 17 март, и получи уверение, че българските автомобили и автобуси ще бъдат пропуснати. Ще бъде осигурен кортеж през Унгария и Румъния, за да могат нашите сънародници да се приберат.